“ครม.” เคาะงบเฉียด 6 พันล้าน เตรียมเลือกตั้งปี 66
ที่ประชุมคณะรัฐมนตรี อนุมัติงบวงเงิน 5.94 พันล้าน ให้ “กกต.” เตรียมการเลือกตั้งปี 66 ให้เรียบร้อยและมีประสิทธิภาพ
ที่ประชุมคณะรัฐมนตรี อนุมัติงบวงเงิน 5.94 พันล้าน ให้ “กกต.” เตรียมการเลือกตั้งปี 66 ให้เรียบร้อยและมีประสิทธิภาพ
24 ม.ค. 2566

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติงบประมาณจำนวน 5,945,161,000 บาท ให้สำนักงานคณะกรรมการการเลือกตั้ง (กกต.) เพื่อเป็นค่าใช้จ่ายในการควบคุมและการจัดการเลือกตั้งสมาชิกสภาผู้แทนราษฎร (ส.ส.) เป็นการเลือกตั้งทั่วไปให้เกิดความเรียบร้อยและมีประสิทธิภาพ โดยแบ่งเป็นค่าใช้จ่าย ดังนี้
1.รายการค่าใช้จ่ายในการควบคุมและจัดการเลือกตั้ง ส.ส.ที่ดำเนินการโดยสำนักงาน กกต.จำนวน 5,104,546,750 บาท เช่น ภารกิจในการจัดการเลือกตั้ง ส.ส. ภารกิจเตรียมความพร้อมบุคลากร วิทยากร และเจ้าพนักงานผู้ดำเนินการเลือกตั้ง ส.ส.ทุกระดับ รวมทั้งภารกิจจัดการเลือกตั้งกรณีคณะกรรมการการเลือกตั้งสั่งให้มีการลงคะแนน/เลือกตั้งใหม่/ แทนตำแหน่งที่ว่าง
2.รายการค่าใช้จ่ายในการควบคุมและจัดการเลือกตั้ง ส.ส.ดำเนินการโดยหน่วยงานสนับสนุน ทั้งราชการและรัฐวิสาหกิจ รวม 10 หน่วยงาน วงเงิน 840,614,250 บาท เช่น ภารกิจสนับสนุนการควบคุมและการจัดการเลือกตั้ง ส.ส.นอกราชอาณาจักร โดย กระทรวงการต่างประเทศ ภารกิจการรักษาความสงบเรียบร้อยโดยสำนักงานตำรวจแห่งชาติ ภารกิจสนับสนุนการรณรงค์เผยแพร่ความรู้การเลือกตั้ง โดยกระทรวงศึกษาธิการ ภารกิจขนส่งบัตรเลือกตั้งและวัสดุอุปกรณ์การเลือกตั้ง หนังสือแจ้งเจ้าบ้านและอื่นๆ โดย บริษัท ไปรษณีย์ไทย จำกัด เป็นต้น
โฆษกประจำสำนักนายกรัฐมนตรี กล่าวว่า เนื่องจากอายุของสภาผู้แทนราษฎรจะสิ้นสุดลงในวันที่ 23 มี.ค.66 ซึ่งคณะกรรมการการเลือกตั้งต้องจัดให้มีการเลือกตั้ง ส.ส.เป็นการเลือกตั้งทั่วไปภายใน 45 วันนับแต่วันที่สภาผู้แทนราษฎรสิ้นอายุ